CELEX: 32019R0662
Language: hr
Date: 2019-04-25 00:00:00
Title: Provedbena uredba Komisije (EU) 2019/662 оd 25. travnja 2019. o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love mliječ ružični (Aphia minuta), mliječ pučinski (Pseudaphia ferreri) i giru oblicu (Spicara smaris) u određenim teritorijalnim vodama Španjolske (Balearski otoci)

26.4.2019   
               
               
                  HR
               
               
                  Službeni list Europske unije
               
               
                  L 112/16
               
            
         PROVEDBENA UREDBA KOMISIJE (EU) 2019/662
         оd 25. travnja 2019.
         o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love mliječ ružični (Aphia minuta), mliječ pučinski (Pseudaphia ferreri) i giru oblicu (Spicara smaris) u određenim teritorijalnim vodama Španjolske (Balearski otoci)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 13. stavak 5.,
         budući da:
         
                     (1)
                  
                  
                     Člankom 13. stavkom 1. Uredbe (EZ) br. 1967/2006 zabranjuje se upotreba povlačnih alata unutar tri nautičke milje od obale ili unutar izobate od 50 m ako se ta dubina dosegne na kraćoj udaljenosti od obale.
                  
               
                     (2)
                  
                  
                     Na zahtjev države članice Komisija može dopustiti odstupanje od članka 13. stavka 1. Uredbe (EZ) br. 1967/2006 ako su ispunjeni određeni uvjeti utvrđeni u članku 13. stavcima 5. i 9.
                  
               
                     (3)
                  
                  
                     Provedbenom uredbom Komisije (EU) br. 1233/2013 (2) odobreno je odstupanje od članka 13. stavka 1. prvog podstavka te uredbe do 6. prosinca 2016.
                  
               
                     (4)
                  
                  
                     Dana 9. kolovoza 2016. španjolska tijela zatražila su od Komisije produljenje primjene tog odstupanja i nakon isteka razdoblja primjene Uredbe (EU) br. 1233/2013. Dostavila su ažurirane podatke u prilog tom produljenju.
                  
               
                     (5)
                  
                  
                     Na svojoj 53. plenarnoj sjednici održanoj u listopadu 2016. (3) Znanstveni, tehnički i gospodarski odbor za ribarstvo (STECF) ocijenio je odstupanje koje je zatražila Španjolska i pripadajući nacrt plana upravljanja.
                  
               
                     (6)
                  
                  
                     STECF je utvrdio da je novi plan upravljanja za razdoblje 2016.–2019. znatno poboljšan u odnosu na prethodni plan upravljanja iz 2013. Međutim uočio je određene aspekte koji zahtijevaju dodatno obrazloženje i razjašnjenje, i to u odnosu na povećanu fleksibilnost popisa flote, obavljanje aktivnosti na dnu prekrivenom morskim cvjetnicama Posidonia, podjelu voda oko Mallorce na dva područja upravljanja te povećanje sezonskog TAC-a i produljenje ribolovne sezone za giru oblicu.
                  
               
                     (7)
                  
                  
                     Uzimajući u obzir ocjenu STECF-a, Komisija je zatražila dodatne podatke i razjašnjenja, koje joj je Španjolska dostavila, zajedno sa znanstvenom studijom, 19. lipnja i 6. studenoga 2017. (4). Španjolska je povukla dva prijedloga za izmjenu plana upravljanja: podjelu voda oko Mallorce na dva područja upravljanja i produljenje ribolovne sezone za giru oblicu.
                  
               
                     (8)
                  
                  
                     U skladu s člankom 19. stavkom 2. Uredbe (EZ) br. 1967/2006 Španjolska je Odlukom (5) donijela plan upravljanja.
                  
               
                     (9)
                  
                  
                     Produljenje odstupanja koje je zatražila Španjolska ispunjava uvjete iz članka 13. stavaka 5. i 9. Uredbe (EZ) br. 1967/2006.
                  
               
                     (10)
                  
                  
                     Postoje posebna geografska ograničenja s obzirom na ograničenu veličinu epikontinentalnog pojasa i prostorni raspored ciljanih vrsta, koji je ograničen isključivo na određene dijelove obalnih područja na dubinama manjima od 50 metara.
                  
               
                     (11)
                  
                  
                     Ribolov potegačama otvorenog mora ne može se obavljati drugim ribolovnim alatima i nema znatan utjecaj na morski okoliš. Ta je vrsta ribolova selektivna jer se potegače izvlače u vodenom stupcu i ne dodiruju morsko dno.
                  
               
                     (12)
                  
                  
                     Zahtjev se odnosi na plovila upisana u registar plovila Glavne uprave za ribarstvo i morski okoliš Balearskih otoka koja obavljaju ribolovnu djelatnost dulje od pet godina i love prema planu upravljanja koji se primjenjuje na potegače otvorenog mora za ribolov mliječa ružičnog (Aphia minuta), mliječa pučinskog (Pseudaphia ferreri) i gire oblice (Spicara smaris). Ta su plovila navedena na popisu dostavljenom Komisiji u skladu sa zahtjevima iz članka 13. stavka 9. Uredbe (EZ) br. 1967/2006.
                  
               
                     (13)
                  
                  
                     Odstupanje koje je zatražila Španjolska odnosi se na ograničeni broj od 55 plovila.
                  
               
                     (14)
                  
                  
                     U planu upravljanja jamči se da se ribolovni napor u budućnosti neće povećati jer će se odobrenja za ribolov izdati samo za navedenih 55 plovila te će se odrediti ukupna maksimalna gornja granica tonaže i snage.
                  
               
                     (15)
                  
                  
                     Predmetne ribolovne aktivnosti odvijaju se na vrlo maloj udaljenosti od obale i stoga ne ometaju aktivnosti drugih plovila.
                  
               
                     (16)
                  
                  
                     Predmetne ribolovne aktivnosti ispunjavaju zahtjeve iz članka 4. stavka 1. Uredbe (EZ) br. 1967/2006, u skladu s kojim se, na temelju odstupanja, dopušta ribolov iznad zaštićenih staništa ako se obavlja bez doticanja dna prekrivenog morskim cvjetnicama pod određenim uvjetima.
                  
               
                     (17)
                  
                  
                     Budući da su predmetne ribolovne aktivnosti selektivne te imaju zanemariv učinak na okoliš i ne podliježu odredbama iz članka 4. stavka 5. Uredbe (EZ) br. 1967/2006, odstupanje od najmanje veličine oka mreže iz članka 9. stavka 7. Uredbe (EZ) br. 1967/2006 prihvatljivo je. Stoga se ne primjenjuju pravila o najmanjoj veličini oka mreže iz članka 9. stavka 3.
                  
               
                     (18)
                  
                  
                     Zahtjev iz članka 8. stavka 1. točke (h) Uredbe (EZ) br. 1967/2006 nije primjenjiv jer se odnosi na koćarice.
                  
               
                     (19)
                  
                  
                     Ribolov potegačama otvorenog mora uređen je španjolskim planom upravljanja kako bi se ulovi vrsta iz Priloga III. Uredbi (EZ) br. 1967/2006 sveli na najmanju moguću mjeru i kako se u okviru ribolovnih aktivnosti ne bi ciljano lovili glavonošci.
                  
               
                     (20)
                  
                  
                     Španjolski plan upravljanja sadržava mjere za praćenje ribolovnih aktivnosti u skladu s člankom 13. stavkom 9. trećim podstavkom Uredbe (EZ) br. 1967/2006 i člancima 14. i 15. Uredbe Vijeća (EZ) br. 1224/2009 (6).
                  
               
                     (21)
                  
                  
                     Stoga bi zatraženo produljenje odstupanja trebalo odobriti.
                  
               
                     (22)
                  
                  
                     Španjolska bi trebala pravodobno izvješćivati Komisiju u skladu s planom praćenja iz španjolskog plana upravljanja.
                  
               
                     (23)
                  
                  
                     Potrebno je utvrditi trajanje produljenja odstupanja kako bi se osigurale pravodobne korektivne mjere upravljanja u slučaju da izvješće Komisiji pokaže loše stanje očuvanja iskorištavanog stoka i omogućilo djelovanje u smislu unapređenja znanstvene podloge za poboljšani plan upravljanja.
                  
               
                     (24)
                  
                  
                     S obzirom na to da je odstupanje odobreno Provedbenom uredbom (EU) br. 1233/2013 isteklo 6. prosinca 2016., ova bi se Uredba trebala primjenjivati od 6. prosinca 2016.
                  
               
                     (25)
                  
                  
                     Mjere predviđene ovom Uredbom u skladu su s mišljenjem Odbora za ribarstvo i akvakulturu,
                  
               DONIJELA JE OVU UREDBU:
         
            Članak 1.
            Odstupanje
            Članak 13. stavak 1. Uredbe (EZ) br. 1967/2006 ne primjenjuje se u teritorijalnim vodama Španjolske koje graniče s obalom autonomne zajednice Balearskih otoka na ribolov mliječa ružičnog (Aphia minuta), mliječa pučinskog (Pseudaphia ferreri) i gire oblice (Spicara smaris) potegačama otvorenog mora koje koriste plovila:
            
                        (a)
                     
                     
                        koja su upisana u registar plovila Glavne uprave za ribarstvo i morski okoliš Balearskih otoka;
                     
                  
                        (b)
                     
                     
                        koja u predmetnom ribolovu sudjeluju dulje od pet godina i ne dovode do povećanja utvrđenog ribolovnog napora; i
                     
                  
                        (c)
                     
                     
                        koja imaju odobrenje za ribolov i love prema planu upravljanja koji je Španjolska donijela u skladu s člankom 19. stavkom 2. Uredbe (EZ) br. 1967/2006.
                     
                  
         
            Članak 2.
            Plan praćenja i izvješćivanje
            Španjolska je dužna do lipnja 2019. Komisiji dostaviti izvješće sastavljeno u skladu s planom praćenja utvrđenim u planu upravljanja iz članka 1. točke (c).
         
         
            Članak 3.
            Stupanje na snagu i razdoblje primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 6. prosinca 2016. do 31. prosinca 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. travnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 409, 30.12.2006., str. 11.
         
         
            (2)  Provedbena uredba Komisije (EU) br. 1233/2013 оd 29. studenoga 2013. o utvrđivanju izuzeća od Uredbe (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love mliječ ružični (Aphia minuta), mliječ pučinski (Pseudaphia ferreri) i giru oblicu (Spicara smaris) u određenim teritorijalnim vodama Španjolske (Balearski otoci) (SL L 322, 3.12.2013., str. 17.).
         
            (3)  Izvješće s 53. plenarne sjednice STECF-a (PLEN-16-03, JRC103924): https://stecf.jrc.ec.europa.eu/reports/plenary
         
            (4)  Studija o ribolovu potegačama otvorenog mora vrste gerretera na otoku Ibiza od 30.5.2017. (Estudio de la pesca de „gerret” con artes de tirada en la Isla de Ibiza, 30.5.2017.).
         
            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 35, 16.3.2019, p. 9442).
         
            (6)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).